TUARASCÁIL ÓN gCOIMISIÚN CHUIG PARLAIMINT NA hEORPA AGUS CHUIG AN gCOMHAIRLE

maidir le tarmligean na cumhachta chun gníomhartha tarmligthe a ghlacadh arna dtabhairt don Choimisiún de bhun Rialachán (AE) 2017/1369 ó Pharlaimint na hEorpa agus ón gComhairle an 4 Iúil 2017 lena leagtar amach creat i gcomhair lipéadú fuinnimh agus lena n‑aisghairtear Treoir 2010/30/AE

1.RÉAMHRÁ

Glacadh Rialachán (AE) 2017/1369 ó Pharlaimint na hEorpa agus ón gComhairle lena leagtar amach creat i gcomhair lipéadú fuinnimh agus lena n‑aisghairtear Treoir 2010/30/AE an 4 Iúil 2017 agus tháinig sé i bhfeidhm an 1 Lúnasa 2017. Aisghairtear leis Treoir 2010/30/AE maidir lena chur in iúl trí lipéadú agus trí fhaisnéis caighdeánach táirge an méid fuinnimh agus an méid acmhainní eile a ídíonn táirgí a bhaineann le fuinneamh.

Trí lipéadú fuinnimh ar tháirgí a bhaineann le fuinneamh, cuirtear ar a gcumas do thomhaltóirí roghanna feasacha a dhéanamh dar bunús táscairí soiléire maidir le héifeachtúlacht fuinnimh agus faisnéis bhreise thábhachtach eile maidir le táirgí. Cuireann an lipéadú fuinnimh go mór le coigilteas fuinnimh agus le billí fuinnimh a laghdú, agus san am céanna cuireann sé nuálaíocht agus infheistíochtaí chun cinn maidir le forbairt agus margaíocht táirgí atá níos éifeachtúla ó thaobh fuinnimh de. Trí na cheanglais ghaolmhara a chomhchuibhiú ar leibhéal an Aontais, beidh lipéadú fuinnimh an Aontais chun tairbhe do mhonaróirí, don earnáil tionsclaíochta agus do gheilleagar an Aontais trí chéile. In éineacht leis na híoscheanglais éicidhearthóireachta, meastar go bhfuil sábháil caiteachais breis agus EUR 250 billiún bainte amach le haghaidh thomhaltóirí fuinnimh an Aontais in 2022 féin mar thoradh ar na rialacha sin.

De réir Airteagal 11 (fomhíreanna 4 agus 5) de Rialachán (AE) 2017/1369, tugtar de chumhacht don Choimisiún gníomhartha tarmligthe a ghlacadh chun lipéid a athscálú agus chun ceanglais mhionsonraithe a bhunú i dtaca le lipéid fuinnimh le haghaidh grúpaí táirgí sonracha faoi Airteagal 16 den Rialachán sin. Foráiltear in Airteagal 17 go dtabharfar de chumhacht don Choimisiún gníomhartha tarmligthe a ghlacadh go ceann tréimhse tosaigh 6 bliana ón 1 Lúnasa 2017, agus foráiltear ann freisin na coinníollacha maidir le fadú na tréimhse sin.

2.BUNÚS DLÍ

Tá an tuarascáil seo ina ceangal faoi Airteagal 17(2) de Rialachán (AE) 2017/1369. De bhun na forála sin, tugtar de chumhacht don Choimisiún gníomhartha tarmligthe a ghlacadh go ceann thréimhse 6 bliana ón 1 Lúnasa 2017 agus ceanglaítear ar an gCoimisiún tuarascáil a ullmhú i leith tharmligean na cumhachta 9 mí ar a dhéanaí roimh dheireadh na tréimhse 6 bliana. Is é is aidhm don tuarascáil seo an ceanglas sin a chomhlíonadh.

Leagtar síos le hAirteagal 17(2) de Rialachán (AE) 2017/1369 freisin go ndéanfar tarmligean na cumhachta a fhadú go hintuigthe go ceann tréimhsí comhfhaid, ach amháin i gcás ina gcuireann Parlaimint na hEorpa nó an Chomhairle i gcoinne an fhadaithe sin tráth nach déanaí ná 3 mhí roimh dheireadh gach tréimhse, agus luaitear in Airteagal 17(3) go bhféadfaidh Parlaimint na hEorpa nó an Chomhairle tarmligean na cumhachta a chúlghairm tráth ar bith.

3.AN TARMLIGEAN A FHEIDHMIÚ

3.1. Comhairliúchán sula nglacfar iad

De mheon na hoscailteachta agus na trédhearcachta, chuaigh an Coimisiún i gcomhairle le saineolaithe arna n‑ainmniú ag na Ballstáit agus ag páirtithe leasmhara ábhartha le linn do na gníomhartha tarmligthe faoi Rialachán (AE) Uimh. 305/2011 a bheith á n‑ullmhú. Rinneadh é sin trí chruinnithe tiomnaithe saineolaithe ar bhonn rialta agus trí chomhairliúcháin i scríbhinn. Iarradh ar na Ballstáit uile saineolaithe a ainmniú chun páirt a ghlacadh sna comhairliúcháin sin. Tugadh cuireadh do Pharlaimint na hEorpa páirt a ghlacadh iontu freisin. Rinneadh na doiciméid a bhí ábhartha maidir leis na comhairliúcháin sin a tharchur go comhuaineach chuig Parlaimint na hEorpa agus chuig an gComhairle, mar a fhoráiltear sa Chomhthuiscint maidir le gníomhartha tarmligthe. Cuireadh na barúlacha a cuireadh i láthair sna comhairliúcháin sin san áireamh agus leaganacha críochnaitheacha na ngníomhartha tarmligthe á n‑ullmhú. Thairis sin, chuir an Coimisiún na Ballstáit agus ionadaithe ón earnáil tionsclaíochta ar an eolas go rialta faoin dul chun cinn a bhí á dhéanamh maidir leis na dréachtghníomhartha tarmligthe, i gcomhréir le hAirteagal 14 den Rialachán.

3.2. Gníomhartha tarmligthe arna nglacadh

Le linn na tréimhse tuairiscithe, d’fheidhmigh an Coimisiún a chumhachtaí tarmligthe trí na gníomhartha tarmligthe seo a leanas a ghlacadh. Léirítear sa tábla thíos na gníomhartha ina bhfuil na bearta sonracha arna nglacadh faoi na cumhachtuithe ábhartha i Rialachán (AE) 2017/1369.

Gníomh Tarmligthe Cumhachtuithe i Rialachán 2017/1369 1.Rialachán Tarmligthe (AE) 2018/543 ón gCoimisiún an 23 Eanáir 2018 lena gceartaítear an leagan Spáinnise de Rialachán Tarmligthe (AE) Uimh. 812/2013 ón gCoimisiún lena bhforlíontar Treoir 2010/30/AE ó Pharlaimint na hEorpa agus ón gComhairle maidir le lipéadú fuinnimh téitheoirí uisce, umar stórála uisce the agus pacáistí téitheora uisce agus grianfheiste Airteagal 16 2.Rialachán Tarmligthe (AE) 2019/2013 ón gCoimisiún an 11 Márta 2019 lena bhforlíontar Rialachán (AE) 2017/1369 ó Pharlaimint na hEorpa agus ón gComhairle maidir le lipéadú fuinnimh le haghaidh taispeántais leictreonacha agus lena n‑aisghairtear Rialachán Tarmligthe (AE) Uimh. 1062/2010 ón gCoimisiún Airteagal 11(5) agus Airteagal 16 3.Rialachán Tarmligthe (AE) 2019/2014 ón gCoimisiún an 11 Márta 2019 lena bhforlíontar Rialachán (AE) 2017/1369 ó Pharlaimint na hEorpa agus ón gComhairle maidir le lipéadú fuinnimh le haghaidh meaisíní níocháin tí agus meaisíní niteoir-triomadóir tí agus lena n‑aisghairtear Rialachán Tarmligthe (AE) Uimh. 1061/2010 ón gCoimisiún agus Treoir 96/60/CE ón gCoimisiún Airteagal 16 4.Rialachán Tarmligthe (AE) 2019/2015 ón gCoimisiún an 11 Márta 2019 lena bhforlíontar Rialachán (AE) 2017/1369 ó Pharlaimint na hEorpa agus ón gComhairle maidir le lipéadú fuinnimh le haghaidh foinsí solais agus lena n‑aisghairtear Rialachán Tarmligthe (AE) Uimh. 874/2012 ón gCoimisiún Airteagal 11(5) agus Airteagal 16(1) 5.Rialachán Tarmligthe (AE) 2019/2016 ón gCoimisiún an 11 Márta 2019 lena bhforlíontar Rialachán (AE) 2017/1369 ó Pharlaimint na hEorpa agus ón gComhairle maidir le lipéadú fuinnimh d’fhearais chuisniúcháin agus lena n‑aisghairtear Rialachán Tarmligthe (AE) Uimh. 1060/2010 ón gCoimisiún Airteagal 11(5) agus Airteagal 16(1) 6.Rialachán Tarmligthe (AE) 2019/2017 ón gCoimisiún an 11 Márta 2019 lena bhforlíontar Rialachán (AE) 2017/1369 ó Pharlaimint na hEorpa agus ón gComhairle maidir le lipéadú fuinnimh do mhiasniteoirí tí agus lena n‑aisghairtear Rialachán Tarmligthe (AE) Uimh. 1059/2010 ón gCoimisiún Airteagal 11(5) agus Airteagal 16 7.Rialachán Tarmligthe (AE) 2019/2018 ón gCoimisiún an 11 Márta 2019 lena bhforlíontar Rialachán (AE) 2017/1369 ó Pharlaimint na hEorpa agus ón gComhairle maidir le lipéadú fuinnimh d’fhearais chuisniúcháin a bhfuil feidhm díolacháin dhírigh acu Airteagail 11 agus 16 8.Rialachán Tarmligthe (AE) 2020/987 ón gCoimisiún an 20 Eanáir 2020 lena gceartaítear leaganacha teanga áirithe de Rialachán Tarmligthe (AE) Uimh. 1254/2014 ón gCoimisiún lena bhforlíontar Treoir 2010/30/AE ó Pharlaimint na hEorpa agus ón gComhairle maidir le lipéadú fuinnimh le haghaidh aonaid aerála d’áiteanna cónaithe Airteagal 16 9.Rialachán Tarmligthe (AE) 2020/1059 ón gCoimisiún an 27 Aibreán 2020 lena gceartaítear leaganacha teanga áirithe de Rialacháin Tharmligthe (AE) Uimh. 1059/2010, (AE) Uimh. 1060/2010, (AE) Uimh. 1061/2010, (AE) Uimh. 1062/2010, (AE) Uimh. 626/2011, (AE) Uimh. 392/2012 agus (AE) Uimh. 874/2012 maidir le lipéadú táirgí áirithe a bhaineann le fuinneamh Airteagal 16 10.Rialachán Tarmligthe (AE) 2021/340 ón gCoimisiún an 17 Nollaig 2020 lena leasaítear Rialacháin Tharmligthe (AE) 2019/2013, (AE) 2019/2014, (AE) 2019/2015, (AE) 2019/2016, (AE) 2019/2017 agus (AE) 2019/2018 maidir leis na ceanglais i ndáil le lipéadú fuinnimh le haghaidh taispeántais leictreonacha, meaisíní níocháin tí agus meaisíní niteoir-triomadóir tí, foinsí solais, fearais chuisniúcháin, miasniteoirí tí, agus fearais chuisniúcháin a bhfuil feidhm díolacháin dhírigh acu Airteagal 11(5) agus Airteagal 16

3.3. Agóid i gcoinne gníomhartha tarmligthe

De réir Airteagal 17(6) de Rialachán (AE) 2017/1369, féadfaidh Parlaimint na hEorpa nó an Chomhairle agóid a dhéanamh i gcoinne gníomh tarmligthe laistigh de thréimhse 2 mhí ó dháta an fhógra, tréimhse ar féidir síneadh 3 mhí eile a chur léi. Má dhéanann Parlaimint na hEorpa nó an Chomhairle agóid in aghaidh gníomh tarmligthe laistigh den tréimhse sin, ní thiocfaidh an gníomh i bhfeidhm. Ní dhearna Parlaimint na hEorpa ná an Chomhairle agóid i gcoinne aon cheann de na gníomhartha tarmligthe thuasluaite.

3.4. An gá le síneadh a chur leis an gcumhacht chun gníomhartha tarmligthe a ghlacadh